1. ראשית, העיסוק ב"מה" ולא ב"איך" הוא יחודי ומחדש. אין ספק שזה סוג החומרים שאנו צריכים לעסוק בהם בהכשרות בצה"ל וסביר שגם במקומות אחרים במערכת. אלו הזדמנויות (כמעט אחרונות בקריירה המקצועית) לחלק מהמשתתפים לעסוק בסוגיות אלה בנחת, דבר אשר אינו מתאפשר לרוב בחיי היומיום העמוסים. עבורי זה התחבר טוב לסדנה שקיימנו השנה במב"ל שעסקה באבות האומה, ומה היה חזון המדינה שהם ראו לנגד עיניהם. טרם קיימנו דיון מעמיק ב"מה יצא לנו בסוף", והמסמך שלך ללא ספק תורם לדיון מעין זה.
2. כפי שכבר כתבתי לך, המיסמוך לאורך המסמך מאד חשוב – הן לטובת הקוראים הצינים והן לתיעוד אותנטי, והוא גם מעניין ומחדש בראייתי. הערה 7 היא דוגמא אחת טובה ויש רבות אחרות.
3. מה שעולה כחוט השני במסמך הוא תזכורת לכמה חכם, מפוכך ובעל חזון היה בן גוריון. תענוג לקרוא את הציטוטים שהבאת.
4. לגבי ניסוח היעד הראשון – אם הבנתי נכון את טענתך, לא היינו עם מתפקד. מדוע אם כן עשית שימוש במילה "השבה"? אישית, התחברתי יותר לנוסח שאתה עושה בו שימוש בעמוד 4 – "לכונן מחדש את העם היהודי כישות ריבונית מתפקדת", הגם שגם פה מופיעה המילה "מחדש".
5. בעמוד 6 במשפט הראשון של היעד השני יש טעות כתיב קטנה: "הציונות" במקום "הציונית".
6. ביחס ליעד השני, בראשית הקריאה תהיתי ביני לבין עצמי האם זה עדיין נכון לימינו והאם "קיבוץ הביצים בסל אחד" הוא דבר נכון/חכם/מתחייב. ההסבר שלך, המופיע בין היתר בהבלטה בעמוד 8, ובפרט המחויבויות שזה משית על ההנהגה המפורטות בעמוד 9, הם טובים ומשכנעים למדי. חשוב בראייתי להוסיף להסבר את מה שכתב בן גוריון בדבר "הערכים והנכסים שאין ליהודים בשום ארץ אחרת" ולהרחיב בנושא.
7. אהבתי את הדיון הנוגע לזהירות המתבקשת לצד החזון. אני שואלת את עצמי איך אנחנו פועלים לשימור התודעה החשובה הזו בדרג מקבלי ההחלטות? בשיח היומיומי כידוע זה לא נקשר ל"יעד הלאומי" כפי שאתה מתאר אותו.
8. ענין טכני שראיתי אותו מדי פעם במסמך הוא מה שנראה בעין בלתי מזוינת כשינויי פונט – לא ברור לי אם זה גודל או צורה. הראיה שלי מידרדרת... ראה למשל בעמוד 10 לקראת סוף העמודה הימנית, ובעמוד 23 בעמודה הימנית.
9. פה ושם יש נוסחים שאני אישית הייתי מעדנת על מנת לא לייצר אנטגוניזם בקרב קוראים מקהלי יעד שונים (זה בטח לא מפתיע אותך). כך למשל, בעמוד 10 לא הייתי מתייחסת למגזרים "בעייתיים". הייתי מחפשת שם תואר רך יותר או שמה את המילה בגרשיים. כך גם ביחס ל"הזיות" ול"ציפיות ההזויות" בעמוד 15 (עדיף אפילו "תקוות שווא"). אני חושבת שהנוסח שבו עשית שימוש בעמוד 17 לקראת הסוף הוא יותר מעודן ומתאים. באותו הקשר אני כענין עקרוני פחות מתחברת לשימוש במושג "איום קיומי". לכל הפחות הייתי מוסיפה את המילה "פוטנציאלי" או מוסיפה "לאופיה הנוכחי של מדינת ישראל" (הרי מדינת ישראל לא תפסיק להתקיים פיסית). עמוד 11 באמצע העמודה הימנית.
10. שמחתי לראות שאתה מציע שימוש בכלים פוליטיים להתמודד עם ענין החרדים. כנ"ל לענין התנהלותם במדינות מערביות אחרות בשונה מישראל. האם רלבנטי להכניס מיני דיון בנושא חוקה לישראל בהקשר זה?
11. בעמוד 14 אתה מיטיב לתאר את משמעותה של ההרתעה. אני נוטה להעדיף את השימוש במילה "יכולת" על פני "כוח".
12. אהבתי את השימוש במונח "חוש מידה" בעמוד 15. הייתי מוסיפה קורטוב של צניעות שחסרה במחוזותינו. בכלל, המסמך מלא בבחירת מילים ומטבעות לשון מעניינים ואף כאלה שהעלו בי חיוכים.
13. ההסבר שאתה מספק על הרציונל למב"ם הוא מצויין בעיניי (עמודים 16-17).
14. ציינת בעצמך שקיימת חפיפה בין היעד החמישי לרביעי אך אתה בוחר לשמר זאת על מנת להבחין ביניהם מבחינה אנליטית (עקרונית ניתן לחבר את 5 גם ל- 6). המונחים "אחיזה אסטרטגית" ומערך הכוחות במזה"ת" והשילוב שלהם מחייבים הסבר. לעניות דעתי זה נותר לא מספיק ברור. למה הכוונה ב"חתירה להיבנות ממעמד אסטרטגי מקובל...". עבורי זה קצת עמום מדי והפרק הזה מקבל נופך פוליטי "מדי" לטעמי למסמך כה חשוב (שוב מוזכרות ההזיות).
15. היטבת לתאר את המציאות העגומה בארגונים הבינ"ל. בהערה 38 אתה מציין כי ב- 2018 ניתן אישור לישראל להשתתף בווינה, אולם חשוב לציין שזה **לא** היה בסבא"א, אלא בארגון יחסית שולי בעיניי שנקרא UNIDO.
16. לענין ההכרה ביציבותה של ישראל (עמוד 21 לקראת הסוף), האם הדבר אינו מתערער לנוכח חוסר היציבות הפוליטית וריבוי מערכות הבחירות? סימן השאלה תקף גם למשפט האחרון בעמוד 34.
17. בעמוד 26 פסקה שניה האם התכוונת להגיד "יצא שמעה" או "יצא שמה"?
18. הרעיונות הגלומים ביעד השמיני כלולים וקשורים במידה משתנה ביעדים קודמים. השאלה אם הם מצדיקים יעד נפרד ומובחן. אגב, כאמירה כללית, תימוכין לרציונל שאתה מציע ביחס למידתיות בתגובה (עמוד 32) ניתן לשאוב מעולם ההרתעה הגרעינית.
19. טעות כתיב קטנה בעמוד 44 שורה חמישית מסוף הפסקה הראשונה – "שנערכן" במקום "שנערכו".